Hans Christian (6) ble jordmor for bror
- Han kom med et plopp, sier den handlekraftige seksåringen til VG. Det ble ingen vanlig onsdagskveld for familien på tre, som bor på Jevnaker. På få minutter ble de fire. Det kom overraskende, for da Hans Christian ble født for seks år siden, tok det 18 timer. Og denne gangen var ikke far og samboer Tor Magne Tveter (35) hjemme. - Det var ikke sånn jeg hadde tenkt at det skulle skje. Vi kom hjem klokken 18.15 fra turntreningen til Hans Christian. Han dusjet da jeg varslet at jeg trengte badet, forteller mamma Liv Mette Haga (32). 113 var koblet opp på telefon med en jordmor som ba henne finne et par håndklær og ta det med ro. Helsepersonell var på vei, men de skulle vise seg å være til liten nytte.- Selv ikke et helikopter hadde rukket denne fødselen, sier far og samboer Tor Magne Tveter, som selv hastet hjem fra jobb i Oslo. Det var Ringerikes Blad som først skrev om den utrolige historien i huset på Samsmoen i Jevnaker. - Jordmoren var så rolig og flink, og fødselen gikk så raskt, at jeg ikke rakk å bekymre meg, sier den nybakte tobarnsmoren.Tor Magne kastet seg i bilen. Da han var ute på E6 var allerede politi og helsevesen ringt. - Jeg ringte først feil til politiet, så ba jeg om sykebil. Det resulterte i at det kom to av dem. Så ringte jeg hjem for å prøve å hjelpe. Jeg var både bekymret for at de var alene og litt lei meg for ikke å være der selv, forteller Tor Magne. Men han skjønte kjapt at det var for sent å komme frem i tide. Jevnaker ligger omtrent én times biltur fra Oslo. Telefonrøret hadde mamma gitt til Hans Christian, som pappa forsøkte å berolige. - Så kommer det et skrik fra Liv Mette, og da skriker også Hans Christian.Og en fødsel kan virke ganske dramatisk for et lite barn. - Hans Christian kom jo rett fra dusjen og fløy rundt i trusa. Han syntes det var litt skummelt, en fødsel innebærer litt blod og vann, sier Liv Mette. Heldigvis skulle ikke redselen vare lenge. 19.08 kom første pressrien. 19.16 var Lars Ove født. - Jordmoren hørte skriket og forsikret meg med en gang: «Det var et godt skrik».To minutter senere var ambulansen ankommet, og Tor Magne hadde varslet sin bror som var kjapt på plass som en hjelpende onkel for Hans Christian. - Vi er veldig stolte av Hans Christian. Rett etter fødselen kom han med et pølsebrød kuttet opp i små biter og mente «broren min må ha litt mat», forteller mamma lattermildt.Alt står bra til med familien, men far skulle gjerne vært tilstede under fødselen. - Jeg satt som en tilskuer og hørte samtalen mellom Liv Mette og jordmor da fødselen skjedde. Da det var overstått, var jeg i bilen ved Nittedal, og da kom alle følelsene. Jeg knakk totalt sammen. Nå er jeg så stolt over Hans Christian og Liv Mette.
Seks år gamle Hans Christian ble eneste hjelper, da mor Liv Mette Haga fødte i eget hus på rekordraske åtte minutter.